En 53-årig mand fra Døstrup er tirsdag blevet dømt for voldtægt og andet seksuelt forhold end samleje med sit biologiske barn.

En 53-årig mand fra Døstrup er tirsdag blevet idømt to år og seks måneders ubetinget fængsel for voldtægt og andet seksuelt forhold end samleje med sit biologiske barn. Det oplyser anklager Thomas Klingenberg fra Nordjyllands Politi på Twitter. Gerningen, som manden er blevet dømt for, fandt sted 17. januar på hans bopæl i Døstrup ved Hobro. Manden blev ved Retten i Aalborg dømt for tre forskellige forhold: Samleje uden samtykke, anden seksuel omgang end samleje samt straffelovens paragraf 210, der forbyder samleje med en slægtning i nedstigende linje. Ankede på stedet Anklager Thomas Klingenberg var ifølge TV 2 tilfreds med dommen og straffens længde. - Han har fået det maksimale, som vi kunne gå efter. Han erkendte at have overskredet paragraf 210, men nægter sig skyldig i, at samlejet skulle være foregået uden samtykke, siger Thomas Klingenberg til TV 2. Udover fængselsstraffen blev den 53-årige også dømt til at betale sit barn en torterstatning på 100.000 kroner. Dommen udløste en øjeblikkelig anke fra den dømte, som landsretten nu skal tage stilling til.